Document ID: /roh_data/filtered/fineweb-2-filterrobots_roh.jsonl.gz/64388

Beginn Inhaltsbereich
Categoria: tradiziuns ed expressiuns oralas ; arts performativs
Il jodel è ina maniera da chantar senza text e senza pleds che consista en in passadi senza transiziun da la vusch natirala al falset e viceversa. Il jodel sa basa sin cumbinaziuns da vocals e consonants senza significaziun. Ils stils dal jodel cumpiglian in grond spectrum sonor che tanscha da chant cultivà da gener quasi classic fin a cloms arcaics. En Svizra vegnan differenziads il jodel natiral ed il jodel chantà. Ils jodels natirals consistan da melodias senza text caracteristicas per mintga regiun. Il jodel chantà consista da strofas chantadas e d’in refrain jodlà. Las collecziuns da jodel chantà represchentan ina gronda multifariadad da cumposiziuns che varieschan tenor melodias, cuntegns, stils, armonias e ritmus. Quests dus tips da jodel vegnan interpretads da furmaziuns che chantan tant a capella sco er accumpagnadas d’instruments. Il jodel è ina pratica fitg derasada en Svizra che vala sco furma musicala caracteristica ed è fitg populara fin oz. La tecnica dal jodlar vegn transmessa en divers contexts: en famiglia, en societads e tranter chantaduras e chantadurs.
Ende Inhaltsbereich